
๏ สองมือที่สร้างโลก
บัดนี้โศกแล้วหนอรอร่วงถม
ฝ่าหนาวร้อนฝ่าฝนด้นแรงลม
ผืนแดดห่มรุมเผาจนเก่ากาย

๏ เคยเข้มแข็งแรงร่างสร้างทุกสิ่ง
ทุ่มความหวังตั้งจริงสู่เป้าหมาย
แล้วแล้วเล่าเฝ้าโหมโถมชาญชาย
หวังสบายไร้ทุกข์พบสุขจริง

๏ ความหวังเคยรุ่งเรืองอยู่เบื้องหน้า
ครั้นชราโรมรุกใกล้ถูกปิ้ง
แสงรุ่งเรืองที่ตั้งหวังพึ่งพิง
เผลอครู่ทิ้งหลงแลแต่เมื่อไร

๏ แสงกลับอยู่เบื้องหลังตั้งสง่า
ขณะที่ร่างชราล่วงสมัย
หวังที่หวังเคยหาว่าแสนไกล
กลับเลยไปอยู่เบื้องหลังครั้งชรา

๏ ขณะที่ทุกวันขันธ์ถดถอย
มีแต่ร่อยหรอลู่สู่เบื้องหน้า
มีแต่ความมืดมนป่นกายา
เพียงแค่ลุกก็คว้าหาที่ยัน

๏ แม้หนังมือเหี่ยวคล้ำจักต่ำค่า
หากชีวาอยู่ยั้งจะสร้างสรรค์
หากยังมีเรี่ยวแรงจะแบ่งปัน
ตราบถึงวันสุดท้ายในแผ่นดิน ๚๛

...อารยะ คชทีป...
๐๙ มีนาคม ๒๕๖๐
